Document ID: 31986R2432

*****
ΚΑΝΟΝΙΣΜΟΣ (ΕΟΚ) αριθ. 2432/86 ΤΗΣ ΕΠΙΤΡΟΠΗΣ
της 31ης Ιουλίου 1986
που τροποποιεί τον κανονισμό (ΕΟΚ) αριθ. 2041/75 περί των ειδικών διαδικασιών εφαρμογής του καθεστώτος των πιστοποιητικών εισαγωγής, εξαγωγής και προκαθορισμού στον τομέα των λιπαρών ουσιών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1454/86 (2), και ιδίως το άρθρο 28 παράγραφος 3,
Εκτιμώντας:
ότι ο κανονισμός (ΕΟΚ) αριθ. 2041/75 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3818/85 (4), προβλέπει μεταξύ άλλων την περίοδο ισχύος των πιστοποιητικών εισαγωγής και εξαγωγής καθώς και το ποσό των σχετικών εγγυήσεων· ότι προκειμένου να ληφθεί υπόψη η εξέλιξη των συναλλαγών ελαιολάδου με τις τρίτες χώρες καθώς και τα ποσά των εισφορών και επιστροφών που εφαρμόζονται πρέπει να προσαρμοστούν τα ποσά των εγγυήσεων και να εναρμονιστεί η διάρκεια ισχύος των πιστοποιητικών εξαγωγής·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2041/75 τροποποιείται ως εξής:
1. Το άρθρο 6 αντικαθίσταται από το ακόλουθο κείμενο:
«Άρθρο 6
1. Το πιστοποιητικό εισαγωγής χωρίς προκαθορισμό της εισφοράς ισχύει από την ημερομηνία της πραγματικής εκδόσεώς του μέχρι το τέλος του τρίτου μηνός που ακολουθεί.
2. Το πιστοποιητικό εισαγωγής με προκαθορισμό της εισφοράς ισχύει από την ημερομηνία της πραγματικής εκδόσεώς του μέχρι το τέλος του επομένου μηνός.
3. Το πιστοποιητικό εξαγωγής ισχύει από την ημερομηνία της πραγματικής εκδόσεώς του μέχρι το τέλος του τετάρτου μηνός που ακολουθεί.»
2. Το άρθρο 7 αντικαθίσταται από το ακόλουθο κείμενο:
«Άρθρο 7
1. Τα ποσά των εγγυήσεων σχετικά με τα πιστοποιητικά εισαγωγής καθορίζονται, ανάλογα με την περίπτωση, ως εξής:
α) χωρίς προκαθορισμό της εισφοράς: 2,50 ECU ανά 100 χιλιόγραμμα καθαρού βάρους·
β) με προκαθορισμό της εισφοράς: 10 ECU ανά 100 χιλιόγραμμα καθαρού βάρους.
2. Τα ποσά των εγγυήσεων σχετικά με τα πιστοποιητικά εξαγωγής καθορίζονται ανάλογα με την περίπτωση ως εξής:
α) χωρίς προκαθορισμό της επιστροφής: 1,25 ECU ανά 100 χιλιόγραμμα καθαρού βάρους·
β) με προκαθορισμό της επιστροφής: 10 ECU ανά 100 χιλιόγραμμα καθαρού βάρους.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Ιουλίου 1986.

Labels: 3
11
17